钦定古今图书集成/明伦汇编/官常典/第729卷 > 刘源
## 钦定古今图书集成/明伦汇编/官常典/第729卷 > 刘源

按《安庆府志》：“源字叔清，淮西野人原，义兵长也。性慷
慨，负大节，勇敢有智略。咸淳十年甲戌，奉朝廷旨，联
络山寨，以御元师。源驭众有方，保障生灵十万，勒石
山巅，纪其事。德祐元年，范文虎以安庆降元。端宗景
炎二年，源与宋安抚使张德舆起兵倡义兴复，司空
山傅高举兵应之。源建寨野人原，寨与司空山为掎”
角，力与元抗，遂复黄州、寿昌军，用景炎正朔。夏四月，
元贾居贞使湖北宣慰司郑鼎将兵拒之，源从德舆
遇鼎于樊口，鼎战败被杀。九月，元昂吉儿将攻原寨，
源御之不能克，遂逆兵袭司空山寨，破之，杀德舆及
傅高，源犹固守不下。元兵屡攻源、出奇，多所斩获，自
景炎丁丑至祥兴己卯，拒者三年。至是德舆与高俱
死，黄州、寿昌复陷于元源，不胜，愤元兵复困之，力战
而死。